《二日晚得少空偶阅杜集无何坠火焚者数叶谨成》
宋代·赵蕃

去年鼠齧涪翁文，今年火攻少陵诗。
虽云成毁有定数，天意于此可逆知。
我之所嗜何足计，上有先墨颜之姿。
况渠诗本贯忠义，在处神物宜护持。
向来一字且莫补，脱此千百何繇追。
我诗不工空自欺，天意岂欲警戒之。
不然身当贫到骨，俱应蓄此瑰玮词。
又疑风来劝勤读，邂逅俾之遭祸奇。
平生学易未有得，损益二卦须湛思。
诗成书以示我友，不惟自讼仍求规。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。